Patrick Boucheron

De **Patrick Boucheron**, gebuer den 28. Oktober 1965 zu Paräis, ass e franséischen Historiker spezialiséiert an der Mëttelalter Geschicht. No engem éischte Studium op der École normale supérieure de Saint-Cloud vun 1985 bis 1988, oung hien op d'Universitéit Paris-1-Sorbonne, wou hien seng Dokterthees schreift. 2015 verléisst hie Paris-1 fir an de Collège de France ze goen,  wou hie säitdeem schafft. Hien ass virun allem Spezialist am Thema vun italieenesche Stied am Schluss vum Mëttelalter. Ofgesi vu senger Positioun als Akademiker ass hien och am ëffentlechen Domän aktiv. Hien huet Deel geholl un enger ganzer Rei Konferenzen, Reportagen an Emissiounen doranner ënner anerem fir Arte, France Inter a France Culture. Hien ass mat der Historikerin a Schauspillerin Mélanie Traversier bestuet an huet 3 Kanner.

## Biographie
De Patrick Boucheron ass den 28 Oktober 1965 zu Paräis gebuer, wou hien och opgewuess ass. Hien huet säi Secondaire am Lycée Marcelin-Berthelot an am Lycée Henri-IV gemaach. Hien beschreift seng Zäit am Lycée als eng Zäit vu schoulesch Mediokritéit wou hien sech em aner Saache suergt typesch vun engem Jugendleche wei Musek a Bandes-Déssinnées. Zu dem Zäitpunkt weess hien nach net wat hie spéiser maache wëll. Et ass réischt méi Spéit, dass hien  eng Passioun vir d’Geschicht entwéckelt. Hien krit 1983 säin Ofschloss an der Sektioun C am Lycée Marcelin-Berthelot mat enger Mentioun «passable». Dono mellt sech de Boucheron u vir den hypokhâgne Programm, also de Preparatoire vir Literatur Wëssenschaften, am Lycée Henri-IV. Et ass do wou hien seng Interesse vir d’Literatur Wëssenschaften opbaut. Seng Note ginn och vun do un an d’Luucht. 
No sengem Ofschloss 1985, trëtt hien der Héichschoul École normale supérieure de Saint-Cloud bei. Do krit en seng Agreatioun an der Geschicht 1988. No sengen eegenen Aussoen huet hien an där Zäit mam Gedanke gespillt eng Duebelformatioun a Geschicht a Philosophie ze maachen, dëst wéinst senger grousser Passioun vir déi zwou Disciplinnen. Um Enn entscheet hien sech awer vir nëmmen eng Ausbildung an der Geschicht.  Vun 1989 un erfëllt hien 1 Joer laang Militärdéngscht als « Assistant d’histoire à l’École supérieure de guerre ». No sengem Déngscht trëtt hien der Universitéit Paris-1-Panthéon-Sorbonne bei wou en seng Dokteraarbecht schreift. Dëst mëscht hien ënnert der Féierung vum Pierre Toubert. 1994 verteidegt hien seng Aarbecht ënnert dem Titel *Le pouvoir de bâtir. Urbanisme et politique édilitaire à Milan (XIVe – XVe siècles)*, virun enger Jury bestoent aus Bernard Guenée, Élisabeth Crouzet-Pavan a Philippe Braunstein, a besteet mat der Mentioun « très honorable ». Seng Aarbecht gëtt 4 Joer méi spéit 1998 publizéiert. 
Vun 1994 u schafft de Patrick Boucheron als Dozent an der Mëttelalter Geschicht vir d‘École normale supérieure de Fontenay-Saint-Cloud bis 1999, an da vir d’Universitéit Paris-1-Panthéon-Sorbonne. Vun 2004 bis 2009 ass hie Member vum Institut universitaire de France. 2012 gëtt hien als Professer vir d’Mëttelalter Geschicht op der d’Universitéit Paris-1-Panthéon-Sorbonne ernannt. 2015 gëtt hien als Professer um Collège de France ernannt, wou hie säitdeem schafft. Hien ass och säit 1999  am Redaktiouns Comité vun der Revue l’Histoire wou e bis haut nach täteg ass.

## Intellektuellen Afloss
Als intellektuell Inspiratioun zielt de Patrick Boucheron virun allem dräi Historiker op, déi seng Aart a Weis d'Geschicht ze verstoen, souwéi och d'Geschicht ze schreiwe beaflosst hunn. Dat sinn de Jean-Louis Biget, den Yvon Thébert an de Georges Duby. Virun allem de Jean-Louis Biget gëtt als Haaptsource vun Inspiratioun zitéiert déi hien dozou beweegt huet sech an der Mëttelaltergeschicht ze spezialiséieren. D’Mëttelalter nei entdecken an aneschters verstoen, duerch déi richteg Problematik ass dat wat hie faszinéiert huet. Vir dës Approche leien him d’Soziologie an d’Anthropologie um Häerzen als Approche un der Geschicht. Et geet net dorëms eng Geschicht vun de grousse Männer ze schreiwen, mee nei Aspekter ze verstoen an d’Geschicht a sengem largem Kontext ze analyséieren. Sou zielt och de Pierre Bourdieu als wichteg Inspiratioun virun allem wat de soziologesche Volet ugeet. De Walter Benjamin zielt zu senge grousse philosopheschen a literareschen Inspiratiounen.

## Bekanntst Wierker (Selektioun)
*Le Pouvoir de bâtir. Urbanisme et politique édilitaire à Milan (XIVe-XVe siècles)*(1998) ass dat Wierk dat vu senger Dokterthees entsteet. Hei gëtt virun allem d’Geschicht vum urbanen Italien am Mëttelalter ënnert all senge verschidden Aspekter behandelt (ekonomesch, Bautechnik, politesch Gedanken hannert dem Bau, an Architekturstil). Zwou Haaptpunkte ginn domadder analyséiert: zum engem eng komparativ Aarbecht am Verglach mam Recht vun Europa zu dëser Zäit mee och eng soziologesch historesch Analyse vun der artistescher Kreatioun vun der Zäit.
 
*Léonard et Machiavel* (2008), ass e Versuch eng geschichtlech a literaresch Erzielung  ze kombinéieren. Do wou d’Sourcë feelen (ënner anerem an dësem Fall e méiglechem Treffen tëschent dem Leonardo da Vinci an dem Niccolo Machiavelli.) fëllt hien déi Passagen duerch Literatur.

*Histoire mondiale de la France* (2017), ass e Versuch d’Geschicht vu Frankräich an engem Kontext vu Globalgeschicht anzebauen, an esou aus dem strengen Nationale Kader erauszegoen. Dëst Wierk huet en nationalen awer och internationale Succès kannt. Et huet och vir Polemik gesuergt virun allem bei de Partisane vun engem Nationale Roman.

## Afloss op largem Public
Ofgesi vu sengem Wierk *Histoire mondiale de la France* dat e gewësse Succès kannt huet, ass de Patrick Boucheron och bekannt vir déi verschidden Emissiounen an Dokumentar Serien un deen hien Deel geholl huet.
 
«Histoire de» op France Inter, ass eng wéchentlech Radio Emissioun déi vum Patrick Boucheron presentéiert gëtt. Déi ass vun 2021 bis 2023 gelaf.
 
« Matière à penser » op France Culture, ass eng Emissioun déi all Mount leeft. De Patrick Boucheron féiert an dëser Emissioun en Dialog mat allkéiers fënnef Invitéen iwwert en historescht Thema.
 
« Faire l’histoire » op Arte, ass eng Emissioun wou d’Geschicht duerch d’Lëns vun engem Objet analyséiert gëtt. Des Emissioun ass vun 2021 bis 2022 gelaf. 

«Quand l’histoire fait dates » op Arte, ass eng Emissioun déi wichteg historesch Datumer analyséiert. Et geet drëms d’Konstruktioun vun der Erënnerung ze analyséieren a wei ee Lien déi vergaangen Evenementer mat eis haut hunn. Vir all Episode kollaboréiert de Patrick Boucheron mat engem Historiker dee Spezialist an dem behandeltem Thema ass.

## Quellen
### Monographien
*Boucheron, Patrick, *Faire profession d'historien*, Paris: Publications de la Sorbonne, 2010.
*Boucheron, Patrick, *Le temps qui reste*, Paris: Seuil, 2023.

### Artikelen
*Anceau, Éric, Histoire mondiale de la France, in: *Revue historique 2017*, Säit 970‑972.

### Internetsäiten
*Patrick Boucheron, in: *Collège de France*, URL: https://www.college-de-france.fr/fr/personne/patrick-boucheron (leschten Opruff 24.12.25)
*Patrick Boucheron Curriculum Vitae, in: *Collège de France*, URL: https://www.college-de-france.fr/sites/default/files/media/document/2022-11/CV%20Boucheron%202022.pdf (leschten Opruff 24.12.25)
*Lignereux, Yann, Boucheron Patrick, in: *Universalis*, URL: https://www.universalis.fr/encyclopedie/patrick-boucheron/ (leschten Opruff 24.12.25)
*de Larivière, Claire, « Léonard et Machiavel » de Patrick Boucheron : quand deux génies se rencontrent chez le « Prince », in: *Le Monde*, URL: https://www.lemonde.fr/livres/article/2008/09/04/leonard-et-machiavel-de-patrick-boucheron-quand-deux-genies-se-rencontrent-chez-le-prince_1091295_3260.html (leschten Opruff 24.12.25)
*Quand l'histoire fait dates, in: *Arte*, URL: https://www.arte.tv/fr/videos/RC-015950/quand-l-histoire-fait-dates/ (leschten Opruff 24.12.25)
*Faire l'histoire. Par le prisme des objets, in: *Arte*, URL: https://www.arte.tv/fr/videos/RC-020782/faire-l-histoire/ (leschten Opruff 24.12.25)
## Referenzen